b'\n_START_ARTICLE_\nIvan Repu\xc5\xa1i\xc4\x87\n_START_SECTION_\n\xc5\xbdivotopis\n_START_PARAGRAPH_\nIvan Repu\xc5\xa1i\xc4\x87 je osnovno i srednje glazbeno obrazovanje zavr\xc5\xa1io u Glazbenoj \xc5\xa1koli "Blagoje Bersa" u Zadru. Potom je studirao dirigiranje na Muzi\xc4\x8dkoj akademiji u Zagrebu kod Igora Gjadrova i Vjekoslava \xc5\xa0uteja. Usavr\xc5\xa1avao se kod uglednih dirigenata Jorme Panule i Gianluigija Gelmettija te kao asistent Kazushija Onoa (Badisches Staatstheater Karlsruhe) i Donalda Runniclesa (Deutsche Oper Berlin)._NEWLINE_Od 1997. do 2001. bio je dirigent Oratorijskog zbora crkve sv. Marka Cantores Sancti Marci u Zagrebu. Od 2002. djelovao je kao dirigent, a od 2006. do 2008. kao ravnatelj Opere HNK u Splitu, gdje je ostvario niz uspje\xc5\xa1nih izvedbi opera Giuseppea Verdija (Don Carlos, Aida, Simon Boccanegra, Nabucco), Giacoma Puccinija (Sestra Angelica, Gianni Schicchi, Manon Lescaut, La boh\xc3\xa8me, Petra Ilji\xc4\x8da \xc4\x8cajkovskog (Jevgenij Onjegin), Charlesa Gounoda (Faust, Gaetana Donizettija (Lucia di Lammermoor, Ljubavni napitak, Ruggera Leoncavalla (Pagliacci) i druge._NEWLINE_Od 2006. do 2009. bio je ravnatelj glazbenog programa festivala Splitsko ljeto, od 2009. do 2012. ravnatelj glazbenog programa Dubrova\xc4\x8dkih ljetnih igara, a od 2005. do danas je \xc5\xa1ef-dirigent Zadarskog komornog orkestra. Ravnao je svim uglednim orkestrima i opernim ansamblima u Hrvatskoj, kao i orkestrom Njema\xc4\x8dke dr\xc5\xbeavne opere u Berlinu, Simfonijskim orkestrom Giuseppe Verdi iz Milana, Pra\xc5\xa1kim simfonijskim orkestrom, orkestrom Dr\xc5\xbeavne opere u Hannoveru, Slovenskom filharmonijom te mnogim drugima. Nastupao je na svim va\xc5\xbenijim hrvatskim glazbenim festivalima te gostovao u mnogim europskim koncertnim dvoranama i na festivalima, od kojih valja istaknuti glasoviti be\xc4\x8dki Musikverein, Baden Baden Festspielehaus, berlinski Konzerthaus, pra\xc5\xa1ki Smetana Hall, Festival Verdi Parma._NEWLINE_Od 2010. do 2013. bio je anga\xc5\xbeiran kao prvi Kapellmeister Dr\xc5\xbeavne opere u Hannoveru, gdje je uspje\xc5\xa1no ravnao izvedbama opera Falstaff, Otello, Tannh\xc3\xa4user, Jevgenij Onjegin, La boh\xc3\xa8me, Carmen, Otmica iz saraja, Faust i drugima. Godine 2011. debitirao je u Njema\xc4\x8dkoj dr\xc5\xbeavnoj operi u Berlinu Puccinijevom operom La boh\xc3\xa8me. Od sezone 2012./2013. postao je Kapellmeister te ugledne ku\xc4\x87e i do danas ravnao izvedbama mnogih opera, me\xc4\x91u kojima su Tosca, Krabuljni ples, Travijata, Macbeth, \xc4\x8carobna frula, Lucia di Lammermoor, itd. S uspjehom je debitirao i kontinuirano dirigira i u drugim va\xc5\xbenim njema\xc4\x8dkim opernim ku\xc4\x87ama, primjerice Hambur\xc5\xa1koj dr\xc5\xbeavnoj operi (Ljubavni napitak, Rigoletto), Semperoper Dresden (\xc4\x8carobna frula), Komi\xc4\x8dnoj operi u Berlinu (Rigoletto, Travijata)._NEWLINE_Uz dirigentske obveze, Repu\xc5\xa1i\xc4\x87 je u kontinuitetu posve\xc4\x87en i pedago\xc5\xa1kom radu na Umjetni\xc4\x8dkoj akademiji Sveu\xc4\x8dili\xc5\xa1ta u Splitu.'